ΓΡΑΠΤΗ ΕΡΩΤΗΣΗ E-0681/03

υποβολή: Mara Sornosa Martnez (PSE) προς την Επιτροπή

(7 Μαρτίου 2003)

Θέμα: Πλημμελής μεταφορά της οδηγίας για τα πτηνά στην ισπανική νομοθεσία

Η Ευρωπαϊκή Επιτροπή έχει κινήσει διαδικασία επί παραβάσει κατά του Βασιλείου της Ισπανίας για πλημμελή μεταφορά και εφαρμογή της οδηγίας 79/409/ΕΟΚ(1) για τη διατήρηση των άγριων πτηνών. Οι παρατυπίες που διαπιστώθηκαν από την Επιτροπή σε μια πρώτη φάση αφορούσαν την έβδομη συμπληρωματική διάταξη του νόμου 4/1989 για τη διατήρηση των φυσικών τόπων, της χλωρίδας και της πανίδας, η οποία παρέχει τη δυνατότητα χορήγησης άδειας για το κυνήγι της πέρδικας με κράχτη από την αυτόνομη Διοίκηση στις περιοχές

όπου αυτό αποτελεί έθιμο και με τους αναγκαίους περιορισμούς ώστε να διασφαλίζεται η διατήρηση του είδους. Μετά τη διαπίστωση αυτής της παρατυπίας από την Επιτροπή, το Βασίλειο της Ισπανίας τροποποίησε τον συγκεκριμένο νόμο με την ψήφιση του νέου νόμου 53/2002, με τον οποίο ισχυρίστηκε ότι προσαρμόστηκε στην κοινοτική ρύθμιση για τα πτηνά.

Πάντως, παρόλο που ο νέος νόμος απαγορεύει το κυνήγι την εποχή του οίστρου, της αναπαραγωγής και του θηλασμού ή κατά την αποδημητική περίοδο (άρθρα 34 και 38), ο νομοθέτης εξακολουθεί να διατηρεί αυτολεξεί το περιεχόμενο της έβδομης συμπληρωματικής διάταξης του πρώτου νόμου 4/1989 που επιτρέπει στην αρμόδια Διοίκηση (αυτόνομες κοινότητες) να διατηρεί την εξαίρεση του κυνηγιού της πέρδικας με αρσενικό κράχτη στις περιοχές όπου αυτό αποτελεί έθιμο, γεγονός από το οποίο προκύπτει ότι η μεταφορά των διατάξεων για τα άγρια πτηνά εξακολουθεί να είναι πλημμελής και ελλιπής.

Θεωρεί η Επιτροπή ότι ο νέος νόμος 53/2002, που διατηρεί τις προαναφερθείσες εξαιρέσεις για λογαριασμό των αυτόνομων κοινοτήτων, διασφαλίζει την ορθή μεταφορά της οδηγίας για την προστασία των άγριων πτηνών·

Πιστεύει η Επιτροπή ότι η εφαρμογή της κοινοτικής ρύθμισης στο συγκεκριμένο πεδίο διασφαλίζεται επαρκώς μέσω της μεταβίβασης αρμοδιοτήτων από την κεντρική Κυβέρνηση στις αυτόνομες κοινότητες και της εκχώρησης του δικαιώματος της εξαίρεσης·

Έχει προβεί η Επιτροπή σε παρακολούθηση τηςπόθεσης μετά την προειδοποιητική επιστολή προς την Ισπανία με αριθμό αναφοράς 4720 του 1999·

Τι είδους μέτρα σκέφτεται να λάβει η Επιτροπή για να διασφαλίσει την ορθή μεταφορά της οδηγίας 79/409/ΕΟΚ, η οποία δεν προβλέπει εξαιρέσεις όπως αυτή που επιτρέπεται από το Βασίλειο της Ισπανίας·

(1) ΕΕ L 103 της 25.4.1979, σελ. 1.

Απάντηση της κας Wallstrm Εξ ονόματος της Επιτροπής

(8 Απριλίου 2003)

Στο πλαίσιο της διαδικασίας επί παραβάσει που αναφέρει το Αξιότιμο μέλος του Ευρωπαϊκού Κοινοβουλίου, η Επιτροπή απέστειλε στην Ισπανία αιτιολογημένη γνώμη, λόγω διαπίστωσης πλημμελούς μεταφοράς και εφαρμογής της οδηγίας 79/409/ΕΟΚ του Συμβουλίου της 2 Απριλίου 1979 για τη διατήρηση των άγριων πτηνών. Με την εν λόγω αιτιολογημένη γνώμη, η Επιτροπή καλεί την Ισπανία να λάβει τα αναγκαία μέτρα συμμόρφωσης με τις διατάξεις της οδηγίας αυτής.

Η Ισπανία δεν έχει ακόμα απαντήσει στην ανωτέρω αιτιολογημένη γνώμη της Επιτροπής. Η τελευταία, ωστόσο, εξετάζει επί του παρόντος της τη συμβατότητα του ισπανικού νόμου 53/2002 με τις διατάξεις της οδηγίας 79/409/ΕΟΚ.

Η Επιτροπή, σε κάθε περίπτωση, θα θεσπίσει τα μέτρα που προβλέπουν οι Συνθήκες για να εξασφαλίσει την ορθή μεταφορά και εφαρμογή της οδηγίας 79/409/CEE από τις ισπανικές αρχές.